CELEX: 62020TN0765
Language: el
Date: 2020-12-31 00:00:00
Title: Υπόθεση T-765/20: Προσφυγή της 31ης Δεκεμβρίου 2020 — The Floow κατά Επιτροπής

15.3.2021   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 88/33
            
         
      Προσφυγή της 31ης Δεκεμβρίου 2020 — The Floow κατά Επιτροπής
      (Υπόθεση T-765/20)
      (2021/C 88/45)
      Γλώσσα διαδικασίας: η αγγλική
      
         Διάδικοι
      
      
         Προσφεύγουσα: The Floow Ltd (Λονδίνο, Ηνωμένο Βασίλειο) (εκπρόσωποι: A. Howard, Barrister, και J. Berry, Solicitor)
      
         Καθής: Ευρωπαϊκή Επιτροπή
      
         Αιτήματα
      
      Η προσφεύγουσα ζητεί από το Γενικό Δικαστήριο:
      
                  —
               
               
                  να ακυρώσει, εν μέρει ή εν όλω, την απόφαση της Επιτροπής C(2020) 8138 final, της 17ης Νοεμβρίου 2020, με την οποία διατάσσεται η ανάκτηση χορηγηθέντων ποσών στο πλαίσιο του προγράμματος Horizon 2020 ύψους 161 990,80 ευρώ πλέον τόκων, για την ελεγχθείσα περίοδο, καθώς και το χρεωστικό σημείωμα που διαλαμβάνεται στο άρθρο 1 της απόφασης αυτής· ή
               
            
                  —
               
               
                  επικουρικώς, να αναπέμψει την υπόθεση στην Επιτροπή προς επανεξέταση και νέο καθορισμό του χαμηλότερου επιπέδου μείωσης (εφόσον υπάρξει) που ενδέχεται να προκύψει με γνώμονα τις αρχές που καθιερώνει το Δικαστήριο· ή
               
            
                  —
               
               
                  όλως επικουρικώς, το Γενικό Δικαστήριο, ασκώντας την πλήρη δικαιοδοσία του, να προβεί σε νέο καθορισμό της εφαρμοστέας προσαρμογής σε συνάρτηση με τις τυχόν αλλαγές στις επιλέξιμες, άμεσες και έμμεσες, δαπάνες, κατά το μέτρο που κρίνει εύλογο· και
               
            
                  —
               
               
                  να καταδικάσει την Επιτροπή στα δικαστικά έξοδα.
               
            
         Λόγοι ακυρώσεως και κύρια επιχειρήματα
      
      Προς στήριξη της προσφυγής της, η προσφεύγουσα προβάλλει δύο λόγους.
      
                  1.
               
               
                  Με τον πρώτο λόγο προβάλλεται ότι η Επιτροπή υπέπεσε σε σοβαρά σφάλματα περί το δίκαιο, εκτίμησης των πραγματικών περιστατικών και εκτίμησης, παρέβη την υποχρέωση αιτιολόγησης και διέπραξε διαδικαστικές πλημμέλειες κατά την εκτίμηση της συμμόρφωσης της προσφεύγουσας προς τις απαιτήσεις περί καταγραφής ωρών που προβλέπει η συμφωνία επιχορήγησης.
               
            
                  2.
               
               
                  Με τον δεύτερο λόγο προβάλλεται ότι η Επιτροπή υπέπεσε σε σφάλματα περί το δίκαιο και εκτίμησης και προέβη σε εσφαλμένη αιτιολόγηση καθόσον δεν μερίμνησε ώστε οι προσαρμογές στις δηλωθείσες δαπάνες να είναι δίκαιες και ανάλογες, υπό το πρίσμα του συνόλου των περιστάσεων.